Wint̾ vn̄ dú frowe min
Wint̾ vn̄ dú frowe min·
waſ leides habe ich ú getan·
dc ir mich alſus lâſſet ſin·
ane froͤide vn̄ ane liebē wan·
nebel ſne rifē die v̾klagte ich wol·
mide ich úwern ſchonē lib
dc ſint dú leit dú ich vō ú dol·

Werbe ich niht mit trúwē gar·
vmb ir vil mīneklichē lib·
ſon geſpꝛeche ich niem̾ war·
ſi iſt mir lieb vúr ellú wib·
wolte got wer ich ir lieb vúr alle man·
min herze iſt ir mit truwē bi
vn̄ kan dc nieman vnder ſtan·

Wer gab ú ſo ſchonē lib·
dc er ú gab niht gvͤte mê·
zwar ir ſit ein mvͤlich wib·
dc ir dē lútē tůt ſo we·
ir mvget dē tôꝛē twingē als ir twinget mich·
dc er v̾giſſet ſiner zuht
vn̄ als vnſchone richet ſich·

Ane guͤte iſt ſchoͤne ein wiht·
es iſt ṕs ſwelh wib ſi beide hat·
we wie liebe dem geſchiht·
des genade ein ſo gv̊t wib gevat·
ſo dc ſin lieb ſin leit ir nâh ze h̾zē gê·
wibes ſchoͤne troͤſtet wol
ſo froͤit ir guͤte dannoch mê·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse